hotchpotch/miracl-hf-unified huggingface dataset:
Atelier Goldner Schnitt
Atelier Goldner Schnitt Oy (lyh. AGS) on naisten ylemmän hintaluokan muodin postimyyntiyritys, jonka pääpaikka on Oberfrankenin Münchbergissä Saksassa. Yrityksen palveluksessa on noin 700 työntekijä, ja se toimii myös 9 muussa maassa. AGS keskittyy täydelliseen istuvuuteen ja ”kuin mittatyönä” tehtyyn muotiin. Yritys tunnetaan omasta mittataulukostaan, joka käsittää 25 perinteisestä standardimitoituksesta poikkeavaa kokoa.
Christian ja Heinrich Wirth perustivat yrityksen vuonna 1926 Münchbergissä Saksassa.  Se kasvoi lyhyttavarakaupasta, jota heidän äitinsä piti 1920-luvulla. Heinrich Wirthin kuoleman jälkeen vuonna 1975 hänen poikansa Klaus Wirth siirtyi AGS:n toimitusjohtajaksi. Hän laajensi liiketoimintaa vuosien myötä: ensimmäinen tytäryhtiö perustettiin jo 1972 Oerlingeniin Sveitsiin – sitä seurasivat Itävalta (1978), Alankomaat (1987), Ranska (1991), Belgia (1993), Suomi (1998), Ruotsi (2003) ja lopuksi Norja vuonna 2004. Klaus Wirth vetäytyi liikkeenjohdosta vasta 2006, ja hänen seuraajakseen tuli Joachim Groschopp. Gerald J. Corbae on elokuusta 2013 AGS:n pääjohtaja. Marcus Anton tuli mukaan markkinointi- ja myyntijohtajaksi vuoden 2005 lopussa.
AGS tunnettiin jo 1960-luvulla ”istuvuusasiantuntijana”. Wirthin perustajaperhe huomasi silloin mahdollisuuden erikoistumiseen ja kehitti omalla ompelukaavaperiaatteellaan kokoihin perustuvan malliston. Nykyään AGS:n valikoimassa on 25 eri kokoa pituuksissa normaali, lyhyt ja extralyhyt sekä erimuotoisia malleja. Tässäkin keskitytään edelleen ”kuin mittatyönä” tehtyyn muotiin. Nykyisen nopeatempoisen maailman vastapainona Atelier Goldner Schnitt painottaa erityisesti ompelijan käsityötaitoa sekä siihen liittyviä perinteitä ja laatua.
Toinen erikoisuus ovat kuvastot, joita AGS lähettää asiakkailleen vuodesta 1970 lähtien. Asiakkaat voivat tarkastella vaatteita kuvista, mutta myös ”tunnustella” niiden laadun kuvastoon liimatuista kangasnäytteistä. Kuvastojen lisäksi tuotteita voi ostaa vuodesta 2006 lähtien myös verkkokaupasta sekä omasta outlet-myymälästä (vuodesta 2010). Syksyllä 2015 AGS:n valikoimaan tulivat myös miesten muoti ja sisustus- ja koristetuotteet sekä aidot korut.
Tammikuussa 2016 Atelier Goldner Schnitt sai uuden ilmeen, muun muassa uuden logon.
Thure Sundell
Thure Georg Sundell (21. syyskuuta 1864 Benvik, Kaskinen – 27. toukokuuta 1924 Kaskinen) oli suomalainen taidemaalari.
Thure Sundell opiskeli Suomen Taideyhdistyksen piirustuskoulussa 1879–1893 sekä Tukholmassa Ruotsin Kuninkaallisessa taideakatemiassa 1883–1885. Sundell oli tunnettu maisemamaalarina. Hän vieraili vuosina 1885–1890 Göteborgissa asuneen ja kukkakauppiaana toimineen veljensä luona ja teki tässä yhteydessä useita maalausmatkoja Bohuslänin saarille maalaten merimaisemia. Kotikaupungissaan raatimiehenä toiminut Sundell asui taidemaailmasta syrjäänvetäytyneenä Kaskisissa Raatimiehenkatu 21:ssä sijainneessa talossaan ja maalasi Kaskisten kivisiä rantamaisemia ja saaristoluontoa. Hänen kotitalostaan on jäljellä tontilla sijainnut huvimaja.
Jaana Malytcheva
Jaana Malytcheva (s. 1988) on suomalainen fitness-urheilija, joka voitti lokakuussa 2015 Lahden Messukeskuksessa järjestetyssä Nicole Wilkins Championship -kilpailussa bikini fitnessin alle 160-senttisten sarjan. Hän voitti myös kaikkien pituusluokkien voittajien kesken ratkaistun overall-tittelin ja sai IFBB-liiton ammattilaiskortin. Edellisenä vuonna Malytcheva oli saman kilpailun toinen ja SM-overall -voittaja. Keväällä 2015 hän oli EM-kisoissa toinen ja syksyllä Arnold Schwarzeneggerin nimikkokilpailussa Espanjassa kolmas.
Ensimmäisissä ammattilaiskisoissaan Tukholmassa toukokuussa 2016 Malytcheva sijoittui kolmanneksi.
Sulo Iivonen
Sulo Wilhelm Iivonen (28. syyskuuta 1895 Viipuri – 18. lokakuuta 1962) oli suomalainen taidemaalari.
Sulo Iivonen opiskeli Tallinnassa Ants Laipmanin johdolla 1931. Iivosen taiteilijadebyytti oli Viipurissa vuonna 1925. Hän osallistui Suomen Taiteilijain näyttelyyn 1928.
Billy Lynn’s Long Halftime Walk
Billy Lynn’s Long Halftime Walk on vuonna 2016 ensi-iltansa saanut sotadraamaelokuva, jonka on ohjannut Ang Lee. Se perustuu Ben Fountainin samannimiseen romaaniin vuodelta 2012. Elokuvan pääosissa näyttelevät Kristen Stewart, Chris Tucker, Garrett Hedlund, Vin Diesel, Steve Martin ja Joe Alwyn.
Elokuva saa ensi-iltansa New Yorkin elokuvajuhlilla 14. lokakuuta 2016. Yhdysvalloissa ensi-ilta on 11. marraskuuta 2016.
David Hemmings
David Edward Leslie Hemmings (18. marraskuuta 1941 Guildford, Surrey – 3. joulukuuta 2003 Romania) oli brittiläinen näyttelijä sekä elokuvaohjaaja ja -⁠tuottaja. Hänen läpimurtoroolinsa oli pääosa menevänä muotikuvaajana Michelangelo Antonionin vuoden 1966 elokuvassa "Blow-Up – erään suudelman jälkeen".
Hemmings varttui Guildfordissa, jossa hänen isänsä toimi keksikauppiaana. Poika osoitti jo kouluaikoina monipuolista luovaa lahjakkuutta: hän piti 15-vuotiaana taidekoululaisena ensimmäisen taidenäyttelynsä ja oli niin lahjakas poikasopraano, että Benjamin Britten valitsi hänet oopperansa "Ruuvikierre" (The Turn of the Screw) Venetsiassa tapahtuneen kantaesityksen merkittävään Milesin rooliin vuonna 1954. Hemmings kiersi "Ruuvikierre"-seurueen mukana kolmisen vuotta, kunnes äänenmurros iski. Hän on mukana myös oopperan levytyksessä. Britten olisi halunnut Hemmingsin lähtevän Firenzeen lauluoppiin, mutta nuori Hemmings muutti 14-vuotiaana asumaan yksin Lontooseen, sai pian ensimmäisen elokuvaroolinsa ("The Rainbow Jacket", 1954) ja pääsi taidekouluun opiskelemaan maalausta, jota hän harrasti läpi elämänsä. Hemmings on itse muistellut olleensa mukana yli 40 elokuva- ja tv-tuotannossa ennen läpimurtorooliaan 25-vuotiaana "Blow-Upissa". Sen sijaan koulua hän sanoi 10 vuoden iän jälkeen käyneensä yhteensä vain muutamia päiviä.
David Hemmingsin muita 1960-luvun loppupuolen elokuvarooleja olivat Joshua Loganin Kuningas Arthur -aiheinen musikaali "Camelot" (1967), Tony Richardsonin "Ne 600 urhoollista" (1968) ja Jane Fondan tunnetuksi tehnyt Roger Vadimin scifielokuva "Barbarella" (1968). Vuosikymmenen lopulla hän lähti lomamatkalle Seychelleille ja jäi sille tielle pariksi vuodeksi tekemään parikymmentä elokuvaa Australiassa ja Uudessa-Seelannissa.
1970-luvulla Hemmingsin suosio näyttelijänä Britanniassa laski, ja hän perusti John Dalyn kanssa elokuvatuotantoyhtiö Hemdalen. Tuottamisen lisäksi Hemmings siirtyi pian Los Angelesiin ja ryhtyi ohjaajaksi elokuvan "Running Scared" (1972) myötä.
1980-luvulta lähtien David Hemmings työskenteli ohjaajana yhdysvaltalaisissa televisiosarjoissa kuten "Aikahyppy, A-Team, Magnum" ja "Murhasta tuli totta". Hänen viimeiseksi näyttelijäntyökseen tunnetussa elokuvassa jäi Cassiuksen rooli vuoden 2000 spektaakkelissa "Gladiaattori".
Hemmings sai sydänkohtauksen kuvauspaikalla Romaniassa joulukuun alussa 2003. Hän oli kuollessaan 62-vuotias.
David Hemmings oli naimisissa neljästi: ensin Genista Ouvryn kanssa 1960–1967, sitten näyttelijä Gayle Hunnicuttin 1968–1975. Avioliitto Prudence de Casembrootin kanssa kesti parikymmentä vuotta (1970-luvulta 1990-luvun puoliväliin) huolimatta miehen uskottomuudesta ja pahenevasta alkoholismista. Heillä on neljä lasta. Hemmingsillä on myös tytär ensimmäisestä ja poika toisesta avioliitosta. Hemmingsin neljäs vaimo (2002–2003) oli Lucy Williams.
Selma Schaeffer
Selma Schaeffer (8. kesäkuuta 1836 Kuolemajärvi – 30. syyskuuta 1918) oli suomalainen taidemaalari.
Selma Schaeffer opiskeli Suomen Taideyhdistyksen piirustuskoulussa Helsingissä ja Turussa sekä Ferdinand Fagerlinin johdolla Düsseldorfissa 1869–1870 ja Charles Joshua Chaplinin johdolla Pariisissa 1874. Hän toimi piirustuksen ja kielten opettajana.
Heikki Paaer
Heikki Kustaa Paaer (1925 Helsinki – 1969) oli suomalainen graafikko ja kuvittaja. Hän opiskeli Suomen taideakatemiassa. Paaer suunnitteli myös kuntien vaakunoita (Keikyä, Kesälahti, Pyhäselkä, Savukoski ja Suomusjärvi). Hänen isänsä oli taiteilija Germund Paaer.
Bourg-Saint-Andéol
Bourg-Saint-Andéol on kunta eteläisessä Ranskassa Ardèchen departementissa Auvergne-Rhône-Alpesin alueella. Se sijaitsee Rhônejoen rannalla.
Kunnan nähtävyyksiä on Saint-Andéolin kirkko jonka historia ulottuu 1000-luvulle. Kirkon apsis on lännen puolella, mikä on poikkeuksellista Ranskassa. Kirkossa on ikivanha sarkofagi, jota käytettiin pyhäinjäännöksien säilyttämiseen.
Rooman valtakunnan aikainen 200-luvulta peräisin oleva Mithra-jumalan reliefi on louhittu kallioon lähellä kahta Tourne nimisen puron lähdettä. Reliefi on yksi harvoista Ranskassa joka on edelleen alkuperäisessä ympäristössään. Puro laskee Rhôneen muutaman sadan metrin päässä lähteistään.
Benaocaz
Benaocaz on kunta Cádizin maakunnassa Etelä-Espanjassa. Benaocazin väkiluku on noin 700 (vuonna 2015). Cádiziin on matkaa noin 110 km ja Sevillaan 115 km.
Benaocaz on yksi niistä 19 kunnasta, jotka muodostavat Valkoisten kylien reitin (esp. Ruta de los pueblos blancos).
Ivan Frgić
Ivan Frgić (18. heinäkuuta 1953 Sombor, Serbian ST – 31. lokakuuta 2015) oli Jugoslaviaa edustanut kreikkalais-roomalaisen tyylin painija, olympiamitalisti ja Euroopan mestari.
57 ja 62 kilogramman painoluokissa kilpaillut Frgić saavutti painijanurallaan olympiahopeaa Montréalissa 1976 hävittyään suomalaiselle Pertti Ukkolalle. Lisäksi hän voitti kolme MM- ja kaksi EM-mitalia.
Frgić kuoli 62-vuotiaana 31. lokakuuta 2015.
Valeri Hoborov
Valeri Hryhorovytš Hoborov (, , 20. tammikuuta 1965 H’erson, Ukrainan SNT – 7. syyskuuta 1989 Moskova, Venäjän SFNT) oli neuvostoliittolainen koripalloilija.
Miesten maajoukkuetasolla Hoborov edusti Neuvostoliittoa, jonka pelaajana hän voitti olympiakultaa Soulissa 1988 ja kaksi EM-mitalia.
Hoborov kuoli Moskovassa auto-onnettomuudessa vain 24-vuotiaana 7. syyskuuta 1989.
Liessaaren silta
Liessaaren silta on puinen Liessaareen johtava silta Lohjalla. Sillan korkeus on kävelytasolta noin kaksi metriä veteen. Sillan korkeimmassa kohdassa rakenteiden päältä on noin viisi metriä veteen. Vesi sillan alla on Liessaaresta päin katsottuna äkkisyvää veneväylän vuoksi.
Viktor Pankraškin
Viktor Aleksandrovitš Pankraškin (, 19. kesäkuuta 1957 Moskova, Venäjän SFNT – 24. heinäkuuta 1993 Moskova, Venäjä) oli Neuvostoliittoa edustanut koripalloilija.
Miesten maajoukkuetasolla Pankraškin edusti Neuvostoliittoa, jonka pelaajana hän voitti olympiakultaa Soulissa 1988 ja kaksi EM-mitalia.
Shawn Christian (pormestari)
Shawn Brent Christian (s. 14. syyskuuta 1975) on Pitcairn-saarten pormestari. Hänen virkakautensa alkoi 1. tammikuuta 2014.
Christian syntyi Pitcairn-saarilla vuonna 1975. Hänen vanhempansa, Steve Christian ja Olive Jal Brown nimesivät hänet Shawn Braniganin, hänen vanhempiensa ystävien pojan mukaan. Hän oli muuttanut Australiaan vuonna 1998. Vuonna 2004 hänet liitettiin isänsä ja vanhemman veljensä Randallin tavoin lapseen kohdistuvaan seksuaalirikokseen, joka johti tutkimuksiin ja oikeudenkäyntiin. Hänet todettiin syylliseksi lapsen raiskaukseen ja hänet tuomittiin kolmeksi ja puoleksi vuodeksi vankilaan Uudessa-Seelannissa, mutta hänet vapautettiin oltuaan vankilassa kaksi vuotta.
Christian valittiin vuoden 2013 vaaleissa Pitcairnin pormestariksi, voittaen Simon Youngin.
Helga Söderström
Helga Julia Sofia Söderström (25. marraskuuta 1849 Vaasa – 31. heinäkuuta 1936) oli suomalainen taidemaalari.
Helga Söderströmin vanhemmat olivat kruununvouti Olof Fredrik Söderström ja Tukholmassa hovineitinä aiemmin ollut Agnes Julia Viktoria Kullberg. Hän opiskeli Suomen Taideyhdistyksen piirustuskoulussa 1871–1872, Hjalmar Munsterhjelmin johdolla 1875 ja Adolf von Beckerin johdolla 1875–1876 sekä ruotsalaisen Axel Nordgrenin johdolla Düsseldorfissa 1872–1873 ja 1873–1874. Söderström osallistui Suomen Taiteilijain näyttelyyn vuonna 1924. Hän toimi piirustuksenopettajana oppikoulussa 1876-1918. Söderström teki maisemamaalauksia. Hänen piirroksiaan on esillä Kaskisten kotiseutumuseossa ja maalauksia puolestaan Pohjanmaan museossa.
Slightly Mad Studios
Slightly Mad Studios on vuonna 2009 perustettu brittiläinen videopelien kehittämiseen ja julkaisuun keskittynyt yritys.
Zhuhain 6 tunnin ajo
Zhuhain 6 tunnin ajo oli moottoriurheilun kestävyyskilpailu joka ajettiin Zhuhai International Circuitin radalla Kiinassa. Ensimmäinen kestävyyskilpailu siellä ajettiin vuonna 1994 ja viimeinen kilpailu 2011. Suomalaisista Mika Salo onnistui voittamaan kilpailun vuonna 2004.
Wolfgang Ullrich
Wolfgang Ullrich (s. 27. elokuuta 1950 Wien, Itävalta) on itävaltalainen Audin moottoriurheilujohtaja, josta hän toiminut vuodesta 1993 lähtien. Hänen johdollaan Audi on voittanut muun muassa Le Mansin 24 tunnin ajon 13 kertaa vuosina 2000–2002 2004–2008 ja 2010–2014.
Ullrich on koulutukseltaan autoinsinööri.
Seija Juva
Seija Juva (s. 1941 Helsinki) on suomalainen kuvataiteilija, joka tunnetaan naivistina.
Juva meni koulun jälkeen töihin lelutehtaaseen Kouvolaan, mutta muutti Helsinkiiin 1959 ja opiskeli kuvanveistoa Taideteollisen ammattikoulun iltalinjalla. Päivätyönään hän toimi muun muassa offset-painon asemoijana. Perustettuaan perheen kuvanveistäjä Kari Juvan kanssa Seija Juva muun muassa suunnitteli koruja, koska "kaksi kuvanveistäjää samassa perheessä oli liikaa". Maalaustaiteen pariin Juva siirty 1970-luvun alussa. Juvan teoksia on käytetty kirjojen kuvituksena, mutta myös lehdissä, postikorteissa ja muissa painotuotteissa. Naivistisia teoksiaan Juva on maalannut öljyväreillä kankaalle.
Transports publics fribourgeois
Transports publics fribourgeois Holding (TPF) SA, on sveitsiläinen, julkista liikennettä Fribourgin kaupungissa, Fribourgin kantonissa ja sen lähialueilla tuottava yritysryhmä. TPF:llä on linja-auto-, juna- ja funikulaariliikennettä.
Yhtiöihin kuuluvat liikennettä hoitava "Transports publics fribourgeois Trafic (TPF TRAFIC) SA", toimintaan liittyvän infrastruktuurin omistava "Transports publics fribourgeois Infrastructure (TPF INFRA) SA" ja kiinteistöt omistava "Transports publics fribourgeois Immobilier (TPF IMMO) SA".
TPF Holding omistaa TPF Traficin ja TPF Immon kokonaan, mutta TPF Infrassa on liittovaltio pääomistaja 66,5 prosentilla. TPF Holdingin pääomistajia ovat Fribourgin kantoni (75 %), Fribourgin kaupunki (16 %) ja valtion rautatieyhtiö SBB (5 %).
TPF:llä on paikallisliikennettä Fribourgissa (10 reittiä) ja Bullessa (3 reittiä) sekä aluellista liikennettä koko kantonin alueella (yli 40 reittiä).
TPF omistaa rataverkkoa ja sillä on junaliikennettä koko kantonin alueella. Pohjoisosassa on SBB:n ja BLS:n rautateihin liittyvä normaalilevyinen rataosuus Fribourg–Murten–Ins. Kantonin eteläosassa Bulle on TPF:n rautatieliikenteen keskus. Sieltä lähtee normaalilevyinen rata Romontiin sekä kapearaiteinen yhteys kolmeen suuntaan: lounaaseen Plaézieux’hön, itään Broc’hon ja etelään Montbovoniin, jossa rata yhdistyy MOBin rataverkkoon. Lisäksi Fribourgissa on lyhyt funikulaariyhteys.
TPF Holdingin liikevaihto oli vuonna 2015 noin 131 milj. Sfr. Yhtiön kulkuneuvoilla kulki yhteensä noin 29 milj. matkustajaa, joista 17 miljoonaa oli Fribourgin paikallisessa linja-autoliikenteessä.
Lea Kauppi (taidemaalari)
Lea Kauppi (1917 Petäjävesi - 1999 Kemi) oli suomalainen naivistinen taidemaalari.
Kauppi syntyi Petäjävedellä, mutta asui ja työskenteli pitkään Kemissä. Taiteilijana pääosin itseoppinut Kauppi osallistui Nina Vanaksen maalauskurssille 1955 ja Christina Snellmanin piirustuskurssille 1962–1963. Hänen teoksiaan oli ensimmäisen kerran esillä näyttelyssä Rovaniemellä 1956. Niitä on useissa eri kokoelmissa kuten Aineen, Kemin, Lahden, Oulun, Porin ja Rovaniemen taidemuseoissa sekä Wäinö Aaltosen museossa. Valtion taiteilijaeläke myönnettiin Kaupille vuonna 1986. Naivistisia teoksia Kauppi ryhtyi tekemään 1960-luvun lopulla, ne ovat värikkäitä ja koristeellisia ja niissä on "aitonaivistinen" perspektiivi. Vuonna 1943 avioitunut Kauppi toimi Veitsiluoto Oy:n kottoristina aina vuoteen 1977 asti.
Idarubisiini
Idarubisiini (CHNO) on antrasykliineihin kuuluva orgaaninen yhdiste. Yhdistettä voidaan käyttää lääketieteessä useiden syöpien hoidossa.
Huoneenlämpötilassa idarubisiini on oranssia kiteistä ainetta. Yhdiste on optisesti aktiivinen ja sen ominaiskiertokyky metanoliliuoksessa on +205. Idarubisiinin rakenne koostuu daunosamiinisokerista ja aglykonista nimeltä 4-demetoksidaunorubisinoni.
Idarubisiini interkalatoituu muiden antrasykliinien tavoin DNA:n kaksoiskierteen väliin. Yhdiste estää topoisomeraasi I:n toimintaa, minkä seurauksena syöpäsolujen DNA:n vaurioiden korjaaminen, RNA:n synteesi ja proteiinisynteesi estyvät. Elimistössä siitä muodostuu maksassa idarubisinolia, joka on myös lääkeaineena aktiivinen. Ainetta voidaan käyttää yhdessä sytarabiinin ja tioguaniinin kanssa. Idarubisiinia voidaan käyttää muun muassa leukemian, lymfoomien ja pitkälle edenneen rintasyövän hoidossa. Monista muista poiketen idarubisiini voidaan annostella myös tablettina laskimoon annettavan infuusion lisäksi.
Tyypillisiä idarubisiinin haittavaikutuksia ovat huonovointisuus, maksa-arvojen muutokset, iho-oireet ja luuydinsuppressio. Verrattuna daunorubisiiniin ja doksorubisiiniin idamysiinin sydäntoksisuus on niitä selvästi alhaisempi.
Idarubisiini on daunorubisiinin johdannainen ja sitä voidaan valmistaa siitä puolisynteettisesti. Suuressa mittakaavassa kokonaissynteesi on kuitenkin tehokkaampi tapa. (–)-1,4-dimetoksi-6-hydroksi-6-asetyylitetraliini reagoi ftaalianhydridin kanssa. Muodostuva välituotteen karbonyyliryhmä suojataan ketaalina ja reaktio bromin sekä atsobisisobutyronitriilin kanssa ja hydrolyysi muodostavat idarubisiinin aglykoniosan. Daunosamiini voidaan liittää aglykoniin joko N,O-bis(trifluoriasetyyli)daunosaminyylikloridin avulla hopeatriflaatin katalysoimana tai bioteknisesti "Streptomyces peucetius"-bakteerin avulla.
Maria Loew
Maria Loew (Dagny Emma Maria Rosenlew-Grenman) (17. lokakuuta 1891 Pori – 9. maaliskuuta 1940 Helsinki) oli suomalainen kuvanveistäjä ja taidemaalari.
Maria Loewin vanhemmat olivat toimitusjohtaja Hugo Rosenlew (1862–1915) ja Hanna Maria Ericsson (1864–1952). Hän opiskeli Taideteollisessa keskuskoulussa 1910–1911 ja Suomen Taideyhdistyksen piirustuskoulussa 1910–1912. Loew osallistui Suomen Taiteilijain näyttelyyn vuonna 1921.
Maria Loew oli naimisissa vuodesta 1917 apteekkari, silmälääkäri Verner Eliel Grénmanin (1873–1949) kanssa.
Vasil H’amutouski
Vasil Iosifavitš H’amutouski (, ; s. 30. elokuuta 1978 Minsk, Valko-Venäjän SNT, Neuvostoliitto, nykyinen Valko-Venäjä) on valkovenäläinen jalkapalloilija. Hän edustaa Valko-Venäjän liigassa pelaavaa Dinamo Minskiä ja on pelipaikaltaan maalivahti.
Arttu Lindeman
Arttu Onni Elmeri Lindeman (s. 11. lokakuuta 1996 Hollola) on suomalainen rap-artisti sekä videobloggaaja. Hänen kanavallaan YouTubessa on yli 172 000 tilaajaa ja yli 34 miljoonaa näyttökertaa.
Lindeman aloitti videoiden tekemisen YouTube-palveluun vuonna 2013, kun oli lähdössä Ruotsiin vaihto-oppilaaksi. Aluksi hän teki videoita Ruotsista vain kavereilleen ja perheelleen, mutta huomasi, että muitakin kiinnostaa katsoa hänen elämäänsä videoiden kautta. Aluksi Lindeman teki taikatemppuja videoillaan, mutta taikatemput vaihtuivat jonkin ajan kuluttua videoblogeihin.
Heinäkuussa 2015 Lindeman julkaisi omakustannekappaleen ”Mainstreamflownjuntti” YouTubeen sekä Spotifyhin. Helmikuussa 2016 hän allekirjoitti levytyssopimuksen Sony Music -levy-yhtiön kanssa, jonka myötä ”Mainstreamflownjuntti”-kappale poistettiin YouTubesta ja Spotifysta.
Arttu Lindeman valmistui ylioppilaaksi Lahden lyseon lukiosta keväällä 2016.
Sony Music julkaisi Lindemanin ensimmäisen singlen ”Läikkyy” 20. kesäkuuta 2016. Kappaletta kuunneltiin julkaisuyön aikana yli 60 000 kertaa ja se nousi Suomen Spotifyn 50 kuunnelluimman kappaleen listalla kuudenneksi. Single ylitti kultalevyrajan alle kahdessa viikossa ja platinalevyrajan neljässä viikossa. Kappaletta on syytetty kopioksi DJ Freshin, Diplon ja Dominique Young Uniquen kappaleesta ”Earthquake”, mutta kappaleen tuottaja MGI on kieltänyt syytökset.
Lindemanin toinen single ”Faijas” julkaistiin 22. elokuuta 2016. Kappaleella on mukana myös Lucas. Artisti on kertonut kappaleen kertovan entisen tyttöystävänsä epäilevästä isästä.
Kolmas single ”Menee tunteisiin” julkaistiin 21. lokakuuta 2016. Se nousi yhdessä päivässä Spotifyn Suomen Top-50-listan ensimmäiseksi. Myös joulukuun 26. päivä julkaistu ”Hukutaan” nousi ensimmäisenä päivänään Suomen Spotifyn kuunnelluimmaksi kappaleeksi.
Lindeman sai helmikuussa 2017 järjestettävään Emma-gaalan kolme ehdokkuutta. Hän oli ehdolla vuoden tulokkaaksi sekä vuoden artistiksi. Lisäksi ”Läikkyy”-kappaleen musiikkivideo oli ehdolla vuoden musiikkivideoksi. Lopulta Lindeman valittiin yleisöäänin vuoden 2016 artistiksi.
Lindemanin ennakkoon platinalevyyn oikeuttavan määrän striimannut esikoisalbumi "Offline" julkaistiin 29. syyskuuta 2017.
Martti Lehto
Martti Lehto (1933 Helsinki – 4. elokuuta 2016 Vantaa) oli suomalainen naivistinen taidemaalari.
Lehto alkoi kokopäiväiseksi taiteilijaksi vasta vuonna 1990, työskenneltyään jo 16-vuotiaasta kirjapainoalalla ensin latojana ja sitten faktorina. Kirjapainotuotteiden suunnittelua Lehto myös opetti sekä Taideteollisen korkeakoulun että Ammattienedistämislaitoksen opiskelijoille. Naivistisesta taiteesta Lehto kiinnostui silti jo 1970-luvun alussa ja on ollut mukana näyttelyissä vuodesta 1973. Alkuaikojen surrealistinenkin taidemaalari tunnetaan ehkä parhaiten kissamaalauksistaan, mutta myös muista eläinaiheistaan. Monista Lehdon värikkäistä maalauksista on tehty julisteita ja postikortteja.
Kevin Ware
Kevin Douglas Ware (s. 3. tammikuuta 1993 Bronx, New York) on yhdysvaltalainen koripalloilija, pelipaikaltaan pelintekijä tai heittävä takamies. NCAA-yliopistomestaruuden vuonna 2013 voittanut Ware tuli tunnetuksi samalla kaudella loukkaannuttuaan vakavasti.
Ware pelasi yliopistokoripalloa vuosina 2011–2014 Louisvillessä ja vuosina 2014–2016 Georgia Statessa. Louisvillessä hän voitti NCAA:n yliopistomestaruuden vuonna 2013. Puolivälieräottelussa Duke Universityä vastaan Ware hyppäsi peittämään vastustajan heittoa ja mursi alastulossa jalkansa: erittäin pahan näköisen avomurtuman suositussa ottelussa saanut Ware sai loukkaantumisellaan runsaasti julkisuutta.
Warea ei varattu NBA:n . Hän aloitti ammattilaisuransa heinäkuussa 2016 tehtyään sopimuksen Korisliigassa pelanneen Kauhajoen Karhun kanssa.
Martha Nordenswan-Lindgren
Martha Nordenswan-Lindgren (29. elokuuta 1877 Tampere – 12. joulukuuta 1963) oli suomalainen kuvanveistäjä, taidemaalari ja kuvittaja.
Martha Nordenswan-Lindgrenin vanhemmat olivat vesirakennusten yli-insinööri Hugo Casimir Nordenswan (1834–1904) ja Zelée Christina Agricola (1838–1925). Hän opiskeli maalausta ja kuvanveistoa Helsingissä Suomen Taideyhdistyksen piirustuskoulussa vuosina 1895, 1897–1903 ja 1924–1926, ja Taideteollisuuskoulussa 1899, sekä Pariisissa Académie Colarossissa ja yksityisesti A. Muchanin johdolla vuosina 1900–1901. Nordenswan-Lindgrenin töitä oli ensi kerran julkisesti näytteillä vuonna 1935.
Martha Nordenswan-Lindgren oli naimisissa vuodesta 1906 arkkitehti Carl Axel Lindgrenin (1881–1953) kanssa. Martha Nordenswanin sisar oli taidemaalari Karin Nordenswan.
Jackie (elokuva)
Jackie on vuonna 2016 ensi-iltansa saanut elämäkertaelokuva, jonka on ohjannut Pablo Larraín. Elokuva kertoo Yhdysvaltain ensimmäisestä naisesta Jacqueline ”Jackie” Kennedystä. Häntä näyttelee Natalie Portman ja muissa pääosissa ovat Greta Gerwig, Peter Sarsgaard, Max Casella, Beth Grant ja John Hurt.
Elokuva sai ensi-iltansa Venetsian elokuvajuhlilla 7. syyskuuta 2016, jossa se myös kilpaili pääpalkinnosta Kultaisesta leijonasta. Suomessa elokuvan ensi-ilta on 6. tammikuuta 2017. "Jackie" sai kolme Oscar-ehdokkuutta vuoden 2017 gaalassa muun muassa parhaasta naispääosasta, musiikista ja puvustuksesta.
Elokuva on saanut erinoimaisen vastaanoton Venetsian elokuvajuhlilla. Arvosteluja keräävän Rotten Tomatoes -sivuston mukaan 95 % kriitikoista on antanut elokuvalle positiivisen arvosanan keskiarvolla 8.2/10. Keräys perustuu 22 arviointiin. Erityisesti Portmanin roolisuoritusta on kehuttu. The Hollywood Reporterin David Rooney kutsui arvostelussaan Portmanin roolisuoritusta tämän uran parhaaksi.
"Jackien" käsikirjoittaja Noah Oppenheim palkittiin Venetsian elokuvajuhlilla parhaan käsikirjoituksen palkinnolla.
Rüdiger Rehm
Rüdiger Rehm (s. 22. marraskuuta 1978) on saksalainen jalkapallovalmentaja ja entinen keskikenttäpelaaja. Helmikuusta 2017 lähtien hän on toiminut SV Wehen Wiesbadenin päävalmentajana.
Rehm aloitti pelaajauransa VfL Heilbronnin juniorina ja voitti seuran paidassa nuorten Saksan cupin mestaruuden vuonna 1996. Hän siirtyi Heilbronnista SV Waldhof Mannheimiin, jonka paidassa debytoi 2. Bundesliigassa kaudella 1999/2000. Rehm pelasi valtaosan urastaan 2. Bundesliigassa edustaen Mannheimin lisäksi 1. FC Saarbrückeniä, SSV Reutlingeniä, Erzgebirge Auea ja Kickers Offenbachia. Rehm pelasi monipuolisissa rooleissa keskikentällä ja hyökkäyksessä saaden mukavasti vastuuta eri seuroissa. Kaudeksi 2007/08 Rehm siirtyi FSV Oggersheimiin Regionalligaan ja pelasi uransa viimeiset kaudet alemmilla sarjatasoilla. Hän lopetti aktiiviuransa kauden 2010/11 jälkeen SG Sonnenhof Großaspachissa.
Rehm aloitti valmennusuransa SG Sonnenhofin apuvalmentajana kesällä 2008 edustaen seuraa myös pelaajana. Alexander Zornigerin siirryttyä RB Leipzigin peräsimeen Rehmistä tuli kesällä 2012 Sonnenhofin päävalmentaja. Rehmin johdolla Sonnenhof voitti kaudella 2013/14 Regionalliga Südin mestaruuden ja nousi 3. Ligan.
Rehm jätti valmentajan paikkansa lokakuussa 2014 keskittyäkseen valmentajalisenssin suorittamiseen. Hänen oli tarkoitus palata valmentajaksi kesällä 2015. Rehmin korvannut Uwe Rapolder ei kuitenkaan saanut joukkueen peliä parantumaan ja helmikuun lopussa 2015 Rehm palasi seuran päävalmentajaksi. Helmikuussa valmentajalisenssinsä suorittaneen Rehmin johdolla Sonnenhof sijoittui kauden päätteeksi 3. Ligassa sijalle 15.
Kaudella 2015/16 Rehm luotsasi Sonnenhofin seitsemänneksi, mikä on seuran historian paras saavutus. Kauden jälkeen nuori valmentaja jätti seuran ja siirtyi 2. Bundesliigaan DSC Arminia Bielefeldin päävalmentajaksi. Kausi alkoi heikosti eikä Rehm onnistunut nostamaan Arminiaa lähellekään kärkitaistelua. Joukkue voitti hänen johdollaan vain yhden pelaamistaan 10 ottelusta ja seurajohto erotti nuoren valmentajansa lokakuussa 2016.
Helmikuussa 2017 Rehmistä tuli SV Wehen Wiesbadenin päävalmentaja kesään 2019 ulottuvalla sopimuksella.
KK Neptūnas
KK Neptūnas on vuonna 1964 perustettu koripalloseura Klaipėdasta, Liettuasta. Se pelaa kotiottelunsa vuonna 2011 valmistuneella Švyturio Arenalla, johon mahtuu 6 200 katsojaa.
Neptūnaksesta tuli kaudella 2014–2015 historian kolmas liettualaisjoukkue Euroliigassa Žalgiriksen ja Lietuvos Rytasin jälkeen.
Seura on nimetty Antiikin Rooman veden jumalan Neptunuksen mukaan.
Karl Nyholm
Karl Wilhelm Nyholm (28. maaliskuuta 1879 Pirkkala – 26. marraskuuta 1955) oli suomalainen taidemaalari.
Karl Nyholm opiskeli Taideteollisessa keskuskoulussa 1896–1899 ja Suomen Taideyhdistyksen piirustuskoulussa 1899–1903. Hän osallistui Suomen Taiteilijain näyttelyihin vuosina 1909, 1911, 1913 ja 1915.
Daniel Stendel
Daniel Stendel (s. 4. huhtikuuta 1974) on saksalainen jalkapallovalmentaja ja entinen hyökkääjä. Kesäkuusta 2018 lähtien hän on toiminut englantilaisen Barnsleyn päävalmentajana.
Stendel aloitti pelaajauransa Vorwärts Frankfurtin joukkueessa, josta siirtyi juniori-ikäisenä Hamburger SV:n organisaatioon vuonna 1992. Stendel pelasi lähinnä HSV:n reservijoukkueessa nousten edustusmiehistöön kaudella 1995/96. Läpimurto HSV:ssä jäi kuitenkin tekemättä ja kaudeksi 1997/98 hän siirtyi 2. Bundesliigan SV Meppeniin, jossa nousi avauskokoonpanon hyökkääjäksi. Stendel iski Meppenin paidassa 13 maalia kauden aikana ja siirtyi kesällä 1998 FC Güterslohiin, jossa pelasi edelleen 2. Bundesliigassa. Kesällä 1999 hän teki sopimuksen Hannover 96:n kanssa. Hannoverin Bundesliiga-nousuun päättyneellä kaudella 2001/02 Stendel oli avainroolissa iskien seuralle 16 maalia.
Stendel jatkoi Hannoverin paidassa myös pääsarjatasolla, mutta maalinteko oli takkuista. Kaudella 2005/06 Stendel pelasi enää kuudessa ottelussa ja siirtyikin kauden jälkeen FC St. Pauliin, josta palasi kauden jälkeen Hannoverin organisaatioon. Stendel lopetti uransa Oberligassa Hannoverin reservijoukkueessa kauden 2007/08 jälkeen.Stendel aloitti valmennusuransa kaudella 2007/08 toimien Hannoverin reservijoukkueen apuvalmentajana. Hän toimi vuosina 2008–2013 seuran alle 17-vuotiaiden juniorien valmentajana ja vuodesta 2013 lähtien alle 19-vuotiaiden päävalmentajana. Stendel johdatti Hannoverin Saksan nuorten mestariksi vuonna 2016. Huhtikuun lopulla 2016 hän korvasi potkut saaneen Thomas Schaafin Hannoverin edustusjoukkueen päävalmentajana. Stendel ei onnistunut enää pelastamaan Hannoveria putoamiselta, vaan seura putosi kauden 2015/16 päätteeksi 2. Bundesliigaan. Seura teki putoamisesta huolimatta Stendelin kanssa kaksivuotisen jatkosopimuksen.
Kaudella 2016/17 Hannover tavoitteli Stendelin johdolla pikaista paluuta Bundesliigaan. Seura pelasi hyvin ja hävisi Stendelin johdolla vain viisi pelaamistaan sarjaotteluista. Tulokset eivät kuitenkaan tyydyttäneet seurajohtoa, sillä suora nousu alkoi kevään edetessä karata Hannoverin käsistä. Maaliskuussa 2017 Stendel sai potkut tehtävistään. Viimeisessä ottelussaan hän luotsasi Hannoverin maalittomaan tasapeliin FC St. Paulin kanssa.
Kesäkuussa 2018 Stendel teki kaksivuotisen sopimuksen Englannin Ykkösliigaan pudonneen Barnsleyn kanssa.
Raigo Mõlder
Raigo Mõlder (s. 25. maaliskuuta 1982) on virolainen kartanlukija.
Mõlder luki nuotteja maanmiehelleen Ott Tänakille. Pari kilpaili yhdessä ensimmäistä kertaa 2007, ja vakituisesti kaudesta 2014 lähtien. He ajoivat kaudella 2016 MM-sarjaa rengasvalmistaja DMACK:in WRC-tallin autolla. Enää kaudella 2017 Mõlder ei lukenut Tänakille nuotteja, vaan Martin Järveoja siirtyi hänen kartanlukijaksi.
Martta Durchman
Martta Johanna Durchman ['durkman] (22. huhtikuuta 1897 Virolahti – 1. lokakuuta 1946) oli suomalainen taidemaalari.
Martta Durchman opiskeli Taideteollisessa keskuskoulussa 1925–1927 ja Suomen Taideyhdistyksen piirustuskoulussa 1928–1932. Hän osallistui Suomen Taiteilijain näyttelyihin vuosina 1937, 1938, 1939, 1941, 1942 ja 1945.
Abu Omar al-Baghdadi
Abu Omar al-Baghdadi (syntyjään Hamid Dawud Mohamed Khalil al Zawi), ; 1959 – 18. huhtikuuta 2010 Tikrit, Irak) oli Irakin al-Qaidan Islamilaisen valtion (tunnetaan nykyisin nimellä Isis) johtaja vuodesta 2006 kuolemaansa saakka. Hänen jälkeensä järjestön johtajana on toiminut kalifi Abu Bakr al-Baghdadi, joka ei nimestään huolimatta ole sukua Abu Omarille.
Abu Omar al-Baghdadin menneisyydestä on julkisuudessa vain hyvin vähän tietoa, eikä hänestä myöskään ole vahvistettuja kuvia. Yhdysvaltain armeija arvelee, että Abu Omar al-Baghdadi olikin vain tekaistu henkilö, jota esitti irakilainen näyttelijä Abu Abdullah al-Naima.
Aiemmin hänet ilmoitettiin pidätetyn Irakissa useita kertoja vuosina 2007 ja 2009, mutta jokaisella kerralla saatiin myöhemmin selville, että kyseessä olikin joku muu ja Abu Omar al-Baghdadiksi epäilty henkilö esiintyi jälkeenpäin nauhoitteilla. Vuonna 2010 Irak ilmoitti teloittaneensa Tikritissä oikean Abu Omar al-Baghdadin, joka oltiin löydetty Irakin pääkaupungista Bagdadista.
Konrad Fünfstück
Konrad Fünfstück (s. 7. lokakuuta 1980) on saksalainen jalkapallovalmentaja. Kesästä 2017 lähtien hän on toiminut sveitsiläisen FC Wilin päävalmentajana.
Fünfstück joutui lopettamaan pelaajauransa 19-vuotiaana polvivammojen vuoksi. Hän jatkoi työtä jalkapallon parissa ja toimi jo nuorella iällä valmentajana VfB Pößneckin valmentajana. Vuonna 2002 Fünfstück siirtyi SpVgg Greuther Fürthin organisaatioon ja työskenteli seuran organisaatiossa juniorivalmennuksessa vuosien ajan. Vuonna 2011 Fünfstück nousi Greuther Fürthin II-joukkueen päävalmentajaksi. Vuoden 2013 alussa hän siirtyi 1. FC Kaiserslauternin II-joukkueen päävalmentajaksi. Fünfstück työskenteli Kaiserslauternin organisaatiossa myös juniorivalmennuksen koordinaattorina. Syyskuussa 2015 hän nousi seuran edustusjoukkueen päävalmentajaksi. Fünfstückin johdolla Kaiserslautern säilytti sarjapaikkansa sijoituttuaan 2. Bundesliigan sijalle 10. Toukokuun lopussa 2016 seurajohto kuitenkin vapautti Fünfstückin tehtävistään.
Kesällä 2017 Fünfstückistä tuli Challenge Leaguen FC Wilin päävalmentaja.
James Vowles
James Vowles (s. 20. kesäkuuta 1979 Felbridge, East Sussex, Englanti) on brittiläinen insinööri. Hän toimii Formula 1 -talli Mercedeksen strategisena päällikkönä. Hän toimi aiemmin myös ennen Mercedestä Brawn GPn strategisena päällikkönä ja insinöörinä BARlla ja Hondalla.
The People v. O.J. Simpson: American Crime Story
The People v. O.J. Simpson: American Crime Story on yhdysvaltalainen tositapahtumiin perustuvan "American Crime Story" -rikossarjan ensimmäinen tuotantokausi. Kausi alkoi FX-kanavalla helmikuussa vuonna 2016 ja päättyi huhtikuussa 2016. Kauden pääosissa näyttelevät Sterling K. Brown, Sarah Paulson, Kenneth Choi, Christian Clemenson, Cuba Gooding Jr., Bruce Greenwood, Nathan Lane, David Schwimmer, John Travolta ja Courtney B. Vance.
"The People v. O.J. Simpson: American Crime Story" sai erinomaisen vastaanoton. Erityisesti se keräsi kehuja näyttelijäsuorituksistaan, ohjauksesta ja käsikirjoituksesta. Kausi sai 22 Primetime Emmy -ehdokkuutta.
Robert Frankenhauser
Robert Frankenhauser (9. huhtikuuta 1896 Pietari – 30. elokuuta 1968 Helsinki) oli suomalainen taidegraafikko.
Robert Frankenhauser opiskeli Pietarissa Jacob Semenovitš Goldblattin (1860–1929) johdolla 1915–1916 ja Nikolai Alexandrovitš Brunin (1856–1935) johdolla 1916–1917 sekä yhden lukukauden verran Pietarin taideakatemiassa 1917. Myöhemmin hän opiskeli vielä Aukusti Tuhkan johdolla 1947 ja 1948. Frankenhauser osallistui Suomen Taiteilijain näyttelyihin vuosina 1953, 1954, 1957 ja 1961 sekä Suomen Taideakatemian 3-vuotisnäyttelyihin vuosina 1950, 1953, 1956 ja 1965. Ulkomailla hänen töitään oli näytteillä Tukholmassa 1948 ja 1960, Tšekkoslovakiassa ja DDR:ssä 1954 ja 1960, Brysselissä 1954, Roomassa 1955, Länsi-Saksassa 1956, Madridissa 1957 sekä Unkarissa ja Moskovassa 1961.
Viron ralli
Viron ralli (tunnetaan kansainvälisesti nimellä Rally Estonia) on vuodesta 2010 lähtien vuosittain järjestettävä soraralli. Rallin päätukikohtana toimii Otepää, ja lähtö- sekä maalijuhlallisuudet ovat Tarton keskustassa.
Vuodesta 2014 lähtien ralli on kuulunut rallin EM-sarjaan.
Pekka Alava
Pekka Alava (28. marraskuuta 1897 Sortavalan maalaiskunta – 20. tammikuuta 1977) oli suomalainen kuvanveistäjä.
Pekka Alava osallistui Suomen Taiteilijain näyttelyihin vuosina 1935, 1937, 1941, 1942, 1945 ja 1946 sekä Suomen Kuvanveistäjäliiton näyttelyyn. Alava toimi osastonjohtajana Werner Söderström Oy:ssä Porvoossa 1929–1962.
Jock Clear
Jock Clear (s. 12. syyskuuta 1963 Portsmouth, Hampshire, Englanti) on brittiläinen insinööri. Hän toimii Formula 1 -tallin Ferrarin suorituskyvystä vastaavana insinöörinä. Hän on aiemmin toiminut Jacques Villeneuven, Rubens Barrichellon, Takuma Satōn ja Nico Rosbergin kisainsinöörinä, sekä Lewis Hamiltonin ja Michael Schumacherin insinöörinä.
Paavo Sainio
Paavo Sainio (16. heinäkuuta 1899 – 23. joulukuuta 1982) oli suomalainen Turussa asunut graafikko ja taidemaalari.
Paavo Sainio opiskeli Turun Taideyhdistyksen piirustuskoulussa Teodor Schalinin ja Ragnar Ungernin johdolla 1924–1928 sekä Tukholmassa Ruotsin Kuninkaallisessa taideakatemiassa 1941. Hän osallistui Suomen Taiteilijain näyttelyihin vuosina 1934, 1935, 1936, 1939, 1941, 1942 ja 1943 sekä Suomen Kuvataidejärjestöjen Liiton näyttelyyn vuonna 1970. Sainion teoksia oli esillä ulkomailla Lontoossa 1938 sekä Leningradissa ja Bulgarian Varnassa 1970. Sainio tallensi maisemia ja kaupunkinäkymiä Turusta ja Turun saaristosta sekä grafiikan että maalausten muodossa. Hän maalasi myös muotokuvia turkulaisista ja varsinaissuomalaisista vaikuttajista.
Colosseon metroasema
Colosseon metroasema on Rooman metron B-linjan metroasema. Se sijaitsee Montin rionessa. Colosseo sijaitsee Circo Massimon ja Cavourin metroasemien välissä. Asema sijaitsee kuuluisan Colosseumin vieressä.
Aeroflotin lento 7425
Aeroflotin lento 7425 oli Aeroflotin reittilento Karšista Ufan kautta Leningradiin. 10. heinäkuuta 1985 lennolla käytetty Tupolev Tu-154B-2 syöksyi maahan lähellä Utškudukia lentäjän virheen vuoksi.
Kone nousi Karšista lähdettyään matkalentokorkeuteen hitaasti, lähes sakkausnopeudella. Vaakalennossa hidas nopeus sai koneen värisemään, minkä miehistö luuli johtuvan moottoriongelmista. He laittoivat moottorit tyhjäkäynnille. Kone jatkoi vaakalentoa hidastaen vauhtiaan, kunnes lopulta sakkasi, joutui syöksykierteeseen ja syöksyi maahan. Kaikki 191 matkustajaa ja yhdeksän miehistön jäsentä kuolivat onnettomuudessa.
Onnettomuus on kuolonuhrien määrällä mitattuna pahin, jossa mukana on Tupolev Tu-154 sekä pahin nykyisen Uzbekistanin alueella sattunut onnettomuus.
Elsa Fohström
Elsa Alexandra Fohström (8. elokuuta 1875 Helsinki – 18. kesäkuuta 1952) oli suomalainen taidemaalari.
Elsa Fohström opiskeli Suomen Taideyhdistyksen piirustuskoulussa 1892–1898 sekä Helsingin yliopiston piirustussalissa ja Pariisissa Académie Colarossissa 1913 ja Académie Modernessa 1914. Hän osallistui Suomen Taiteilijain näyttelyihin vuosina 1915, 1926–1928, 1931–1938 ja 1943.
Elsa Linnos
Elsa Linnos (vuoteen 1933 "Lindfors", 6. tammikuuta 1897 Pietari – 10. heinäkuuta 1987) oli suomalainen taidemaalari.
Elsa Linnos opiskeli Suomen Taideyhdistyksen piirustuskoulussa 1920–1924 sekä Pariisissa Académie Colarossissa 1923–1924. Hän osallistui Suomen Taiteilijain näyttelyihin vuosien 1925 ja 1961 välillä sekä Suomen Taideakatemian 3-vuotisnäyttelyyn 1950. Ulkomailla hänen teoksiaan oli esillä Naistaiteilijoiden näyttelyssä Saksassa 1943 ja Tukholmassa 1947.
Mattia Binotto
Mattia Binotto (s. 3. marraskuuta 1969 Lausanne, Sveitsi) on sveitsiläinen Formula 1 -tallin Ferrarin tekninen johtaja. Vuonna 1994 Binotto valmistui Lausannen ammattikorkeakoulusta koneinsinööriksi. Sen jälkeen hän suoritti Italiassa moottoriajoneuvoinsinöörin maisterintutkinnon.
Vuodet 1995–2003 hän toimi Ferrarin testitallin moottori-insinöörin johtajana. Vuodet 2004–2006 Binotto toimi tallin kisainsinöörina ja vuonna 2007 Kimi Räikkösen pääinsinöörinä. Lokakuussa 2013 hänet nimitettiin tallin moottori- ja elektroniikkayksikön apulaisjohtajaksi.
Heinäkuussa 2016 hänet nimitettiin Ferrarin tekniseksi johtajaksi korvaten tehtävässään James Allisonin. Tammikuussa 2019 ilmoitettiin, että Binotto korvaa Maurizio Arrivabenen Ferrarin tallipäällikkönä.
Dagmar Furuhjelm
Dagmar Eleonora Furuhjelm (28. kesäkuuta 1868 Helsinki – 20. helmikuuta 1918 Helsinki) oli suomalainen taidemaalari.
Dagmar Furuhjelmin vanhemmat olivat Viipurin hovioikeuden presidentti Harald Victor Wilhelm Furuhjelm (1810–1872) ja Eva Mathilda Aglaè von Kothen (1825–1914). Hän opiskeli Blanc Garinin johdolla Brysselissä ja osallistui Suomen Taiteilijain näyttelyihin vuosina 1893, 1896 ja 1899.
Luettelo televisiosarjan Jonttu-Fantti ja hänen ystävänsä jaksoista
Tämä on luettelo televisiosarjan Jonttu-Fantti ja hänen ystävänsä jaksoista.
El Puerto de Santa María
El Puerto de Santa María on kaupunki Cádizin maakunnassa Etelä-Espanjassa. Kaupungin väkiluku on noin 88 000 (2015).
Andrea Stella
Andrea Stella (s. 22. helmikuuta 1971 Orvieto, Italia) on italialainen insinööri. Hän toimii nykyisin Fernando Alonson kisainsinöörinä McLarenilla. Stella toimi Alonson kisainsinöörinä Ferrarilla myös kaudet 2010–2014, Kimi Räikkösen 2009 ja MotoGP kuljettaja Valentino Rossin 2006.
Stella valmistui Rooman yliopistosta lentokoneinsinööriksi. Hän aloitti uransa Ferrarilla vuonna 2000.
Helny Tigerstedt
Helny Toimi Kristina Tigerstedt, o.s. "Kalima" (16. maaliskuuta 1888 Viitasaari – 23. syyskuuta 1967) oli suomalainen taidemaalari.
Helny Tigerstedtin vanhemmat olivat Viitasaaren kappalainen Emil Fredrik Kalima, ent. Landgrén (1843–1923) ja Eva Kristina Koljonen (k. 1908). Hän opiskeli Eero Järnefeltin johdolla Helsingin yliopiston piirustussalissa 1908–1910 ja 1919–1920, Suomen Taideyhdistyksen piirustuskoulussa 1908 ja 1918–1921. Académie Colarossissa Pariisissa 1924, 1938 ja 1950, Schule Reimannissa Berliinissä 1936 ja Ruotsin kuninkaallisessa taideakatemiassa Tukholmassa 1946 ja 1947. Tigerstedt osallistui Suomen Taiteilijain näyttelyihin vuosina 1920, 1928, 1930, 1935, 1941, 1942, 1943 ja 1945. Hänen teoksiaan oli esillä naistaiteilijoiden näyttelyssä Saksassa 1943. Tigerstedt maalasi maisemia, muotokuvia ja asetelmia.
FK İnter Baku
FK İnter Baku () on jalkapalloseura Bakun kaupungista. Se pelaa maansa korkeimmalla sarjatasolla Azerbaidžanin Valioliigassa. Maansa mestaruuden İnter Baku on voittanut vuosina 2008 ja 2010.
İnter Baku on perustettu vuonna 1997 nimellä Khazar University. Se aloitti amatöörisarjoista, mutta nousi vuonna 1999 Azerbaidžanin Valioliigaan sijoittuen ensimmäisellä kaudella 11. eli toiseksi viimeiseksi. Seuraavina kausina sijoitukset olivat 7. ja 3. Kauden 2003-04 sijoitus neljänneksi takasi paikan UEFA Intertoto Cupin, mutta seura hävisi toisella kierroksella suomalaiselle Tampere Unitedille yhteismaalein 3-1. Kesällä 2004 seuran nimi vaihtui nykyiseen İnter Bakuin. Seura voitti ensimmäisen mestaruutensa kaudella 2007-08, mikä takasi paikan seuraavan kauden Mestarien liigaan. Baku voitti makedonialaisen Rabotničkin vierasmaalisäännön turvin, mutta toisella kierroksella serbialainen Partizan oli parempi yhteismaalein 3-1. Baku pääsi kaudella 2009-10 pelaamaan Eurooppa-liigaa, jolloin slovenialainen Spartak Trnava oli ensimmäisellä karsintakierroksella parempi maalein 5-2. İnter Baku voitti toisen mestaruutensa vuonna 2010, joka takasi paikan jälleen Mestarien liigan kaudelle 2010-11. Tällöin puolalainen Lech Poznań voitti lopulta toisella karsintakierroksella rangaistuspotkukilpailun jälkeen. Kauden 2012-13 Eurooppa-liigan ensimmäisellä karsintakierroksella Baku voitti virolaisen Narva Transin toisessa osaottelussa 5-0, mikä oli tuolloin ennätys. Toisella kierroksella kreikkalainen Asteras Tripolis oli parempi rangaistuspotkukilpailun jälkeen. Seuraavan kauden Eurooppa-liigan ensimmäisellä karsintakierroksella İnter Baku voitti suomalaisen IFK Mariehamnin 3-1, mutta toisella kierroksella norjalainen Tromsø oli parempi maalein 2-1. Kaudella 2014-15 Baku eteni jälleen toiselle karsintakierrokselle Eurooppa-liigassa voitettuaan ensin moldovalaisen FC Tiraspolin, mutta toisella kierroksella ruotsalainen Elfsborg oli parempi rangaistuspotkukilpailun jälkeen. Eurooppa-liigan kaudella 2015-16 İnter Baku voitti ensimmäisellä kierroksella albanialaisen Laçin vierasmaalisäännön turvin, toisella kierroksella FH:n, mutta kolmannella kierroksella espanjalainen Athletic Bilbao oli parempi maalein 2-0.
Pi Sarpaneva
Ann-Mari ”Pi” Sarpaneva (o.s. Holmberg; s. 14. joulukuuta 1933 Helsinki) on suomalainen sisustusarkkitehti. Sarpaneva opiskeli Taideteollisessa oppilaitoksessa. Hän on suunnitellut vaatteita (Finn-Flare) sekä kesäasuntoja. Hän toimi freelance-suunnittelijana 1954–1970 ja perusti Maj Kuhlefeltin kanssa P & M Design Ab:n, jossa hän on työskennellyt vuodesta 1970. Hänet tunnetaan työvaatteista, joita on kuvattu tarkoituksenmukaisiksi ja kauniiksi.
Pi Sarpaneva oli naimisissa Timo Sarpanevan kanssa vuosina 1954–1970. Heille syntyi kaksi lasta.
Ntare V
Ntare V (alkup. Charles Ndizeye, ( s. 2. joulukuuta 1947 – 29. huhtikuuta 1972) oli afrikkalaisen Burundin valtion viimeinen kuningas eli "Mwemi". Hän hallitsi Burundia 3. syyskuuta 1966 – 28. marraskuuta 1966. Hän oli syrjäyttänyt isänsä kuningas Mwambutsa IV:n samana vuonna. Ntare V puolestaan syrjäytettiin kenraali Michel Micomberon johtamassa sotilasvallankaappauksessa, jonka jälkeen Burundi julistettiin tasavallaksi.
Ntare V:n äiti oli kuningatar Baramparaye (1929–2007). Hänen velipuolensa oli prinssi Louis Ravasogre joka murhattiin hänen ollessaan pääministerinä vuonna 1961. Kuninkaalliseen perheeseen kuuluivat myös sisarpuolet Rosa Paula Iribagziba ja Regina Kanyange. Nuori prinssi sai koulutuksensensa Sveitsissä missä kävi erittäin kallista Institut Le Roseyta, jonka tarkoituksena on vahvistaa opiskelijoiden akateemisia kykyjä, urheilullisia taitoja sekä taiteellisia lahjoja. Lyhyen hallituskautensa jälkeen Ntare V eli maanpaossa Länsi-Saksassa ja myöhemmin Ugandassa.
Hän palasi kotimaahansa vuonna 1972 ja sai surmansa tapahtumissa, joita ei ole vieläkään täysin selvitetty. Ntare V:n oli tarkoitus asettua asumaan entiseen kuninkaalliseen palatsiin Gitegaan. Hallitus määräsi entisen kuninkaan kotiarestiin tämän saavuttua maahan.
Pian Ntare V:n asetuttua entiseen palatsiinsa ja hallituksen määrättyä kotiarestin, Burundin radio väitti hänen muodostavan palkka-armeijaa ja pyrkivän uudelleen valtaan. Osa Burundin hallituksen ministereistä olisi tiedon saatuaan halunnut surmata entisen kuninkaan kun taas osa olisi halunnut jatkaa kotiarestia. Tilanne jäi virallisesti epäselväksi.
Burundin radio väitti lähetyksessään, että entinen kuningas sai surmansa palatsissaan yrittäessä paeta kotiarestista. Kuninkaan kannattajat väittävät että hänet haettiin palatsista, surmattiin ja ruumis heitettiin joukkohautaan. Maassa oli samaan aikaan käynnissä hutujen ja tutsien välinen sisällissota.
Viljo Lius
Viljo Johannes Lius (16. syyskuuta 1915 Valkjärvi – 5. maaliskuuta 1940 43. Sotasairaala) oli suomalainen IKL:n nuorisojohtaja ja toimittaja.
Lius toimi IKL:n nuoriso-osastoksi vuonna 1936 perustetun "Mustapaidat"-järjestön julkaiseman "Luo Lippujen"-lehden päätoimittajana. Mustapaidat perustettiin jatkamaan vuonna 1936 lakkautetun Sinimustat-nuorisojärjestön toimintaa, Lius toimi myös IKL:n nuorisojaoston väliaikaisena johtajana. Lius ei päässyt Akateemisen Karjala-Seuran jäseneksi koska hän ei seuran johdon mielestä täyttänyt jäsenyyden kelpoisuusvaatimuksia.
Lius haavoittui talvisodan aikana 3. maaliskuuta 1940 Viipurissa ja kuoli kaksi päivää myöhemmin sotasairaalassa. Hänet on haudattu Lapualle.
Y. P. I. Kaila
Yrjö Paavo Ilmari (Y. P. I.) Kaila (30. heinäkuuta 1912 Helsinki – 21. tammikuuta 2003 Helsinki) oli suomalainen majuri joka taisteli Francon joukoissa Espanjan sisällissodan aikana ja myöhemmin SS Wiking-divisioonassa Ukrainassa. Häntä on pidetty Väinö Linnan Tuntemattoman sotilaan Lammion esikuvana. Itse Kaila naureskeli väittämälle että hän olisi ollut Lammion esikuva. Luonteeltaan hän oli joskus sotilaallisen ankara ja edellytti kurinalaisuutta mutta ei ollut pikkumainen tai katala.
Kaila kävi Kadettikoulun 1933–1935. Hän palveli sitten upseerina Pohjois-Savon rykmentissä, PPP 2 – JP 2:ssa, Karjalan kaartin rykmentissä ja Kannaksen sotilaspiirin esikunnassa. Talvisodan aikana Kaila palveli JR 5:ssä ja jatkosodan aikana hän oli JP 3:ssa komppanianpäällikkönä sekä komppanianpäällikkönä ja pataljoonankomentajana Tuntemattoman sotilaan rykmentissä JR 8.
Kaila osallistui Espanjan sisällissotaan 1938–1939 falangistien puolella. Hän erosi puolustusvoimista ja matkusti salaa Espanjaan taistellen Espanjan muukalaislegioonan joukoissa. Kaila haavoittui syyskuussa 1938 lievästi reiteen. Jatkosodan aikana Kaila oli vuosina 1941–1942 SS Wiking divisioonan riveissä taistellen Ukrainassa. Hänelle myönnettiin rautaristi koska oli ylittänyt yksin Dnepr-joen.
Kaila osallistui myös Mäntsälän kapinaan.
Sodan päätyttyä Kaila pidätettiin koska hän oli osallistunut asekätkentäjuttuun ja istui kolme kuukautta Helsingin päävartion vankilassa tuomiota odottaen. Kaila kuitenkin vapautettiin ilman oikeudenkäyntiä mutta joutui eroamaan palveluksesta.
Sotien jälkeen Kaila toimi Vaneriyhdistyksen konttoripäällikkönä ja sen jälkeen Suomen Lastulevy-yhdistyksessä asiamiehenä 1968–1971 ja osastopäällikkönä 1972–1977.
Mielipiteiltään Kaila oli maltillinen konservatiivi. Kansalliskiihkoilua hän ei kannattanut lainkaan ja piti sekä Mäntsälän kapinaa sekä juutalaisten vainoamista Saksassa 'idiotisminia' .
Kailan monipuolisiin harrastuksiin kuului musiikki, veneet, sukututkimus, kielet ja paikallishistoria. Hän soitti harrastelijatasolla useita instrumentteja ja kannusti myös lapsiaan ja lapsenlapsiaan soittamaan. Hän toi sivutyönään maahan musiikki-instrumentteja ja osti ansaituilla rahoilla kesäpaikan Bromarvista. Sodan jälkeen hän omisti Fennia-nimisen jaalan. Kaila julkaisi Kankarin Kailat Sukuluetteloa neljän vuosikymmenne ajan ja valokuvasi laajasi sukuaan. Kaila oli aidosti kiinnostunut kielistä ja kulttuureita ja lupasi m.m. maksaa kaikille perillisilleen 100 markkaa kunhan he opettelivat kyrilliset aakkoset. Hänen omat lapsensa kävivät ruotsinkielistä koulua ja perheessä arvostettiin molempia kansalliskieliä. Vaikka Kaila ja useat hänen sukulaiset olivat itse nuoruudessaan aktiivisia suomalaisuusliikeessä ei tämä ilmennyt kaunana ruotsinkielisä kohtaan. Kaila puhui itse äitinsä kanssa ruotsia. Kaila nauhoitti paikallisia murteita ja kertomuksia kesämökkipitäjässään Bromarvissa.